b'\n_START_ARTICLE_\nAndrej Gosar\n_START_SECTION_\n\xc5\xbdivljenje in delo\n_START_PARAGRAPH_\nPo gimnaziji v Ljubljani je \xc5\xa1tudiral na pravni fakulteti na Dunaju in 1916 doktoriral. Leta 1920 je bil poverjenik za socialno skrbstvo pri De\xc5\xbeelni vladi za Slovenijo in bil izvoljen za poslanca SLS v Ustavodajno skup\xc5\xa1\xc4\x8dino. Leta 1925 je bil znova izvoljen za narodnega poslanca. Leta 1927 in 1928 je bil minister za socialno politiko, 1929\xe2\x80\x931931 pa \xc4\x8dlan vrhovnega zakonodajnega sveta pri ministrskem svetu. V drugi polovici tridesetih let je bil \xc4\x8dlan jugoslovanske delegacije v generalni skup\xc5\xa1\xc4\x8dini Dru\xc5\xa1tva narodov v \xc5\xbdenevi. Bil je eden od utemeljiteljev kr\xc5\xa1\xc4\x8danskega socialnega nauka na Slovenskem. V SLS je veljal za enega izmed voditeljev kr\xc5\xa1\xc4\x8danskosocialisti\xc4\x8dnega delavstva. Do pape\xc5\xa1ke okro\xc5\xbenice Quadragesimo anno je zavzel negativno stali\xc5\xa1\xc4\x8de. Zadnja leta pred drugo svetovno vojno je bil zaradi nekak\xc5\xa1ne sredinske kr\xc5\xa1\xc4\x8danskodemokrati\xc4\x8dne usmerjenosti politi\xc4\x8dno osamljen; svaril je pred avtoritarnim korporativizmom, se zavzemal za\xc2\xa0\xc2\xbbsamoupravno stanovsko solidaristi\xc4\x8dno\xc2\xab\xc2\xa0kr\xc5\xa1\xc4\x8dansko dru\xc5\xbebo in za avtonomijo Dravske banovine. \xc5\xbde med \xc5\xa1tudijem je objavljal \xc4\x8dlanke o socialnih in vzgojnih vpra\xc5\xa1anjih, od 1921 je bil med vidnimi publicisti Novega \xc4\x8dasa in Pravice (1924\xe2\x80\x9328 njen formalni izdajatelj). V tem \xc4\x8dasu je za\xc4\x8del tudi izdajati revijo Socialna misel; bil je eden od njenih urednikov. Objavil je ve\xc4\x8d knjig \xe2\x80\x93 med njimi: Za kr\xc5\xa1\xc4\x8danski socializem (1923), Socialna ekonomija (1924), Kriza moderne demokracije (1927) in Za nov dru\xc5\xbebeni red I-II (1933\xe2\x80\x931935). Aprila 1929 je postal izredni, oktobra 1935 pa redni profesor za ekonomijo in sociologijo na Tehni\xc5\xa1ki fakulteti v Ljubljani; 1936\xe2\x80\x931939 je bil tudi njen dekan. Sodeloval je pri ustanovitvi stranke JRZ._NEWLINE_Leta 1941 se ni hotel pridru\xc5\xbeiti OF, ker je zavra\xc4\x8dal komunizem v njenem vodstvu. Istega leta se je tudi raz\xc5\xa1el z SLS. Jeseni 1941 pa je s somi\xc5\xa1ljeniki za\xc4\x8del nastopati pod imenom Zdru\xc5\xbeeni Slovenci; veljali so za sredino. Leta 1944 je bil interniran v Dachau._NEWLINE_Po vojni je do leta 1958 predaval na Tehni\xc5\xa1ki fakulteti v Ljubljani._NEWLINE_V Logatcu in v Ljubljani je 28. in 29. marca 2014 potekal dvodnevni simpozij o dr. Andreju Gosarju. Na Radiu Vatikan so objavljeni posnetki predavanj. Dvodnevni simpozij Kr\xc5\xa1\xc4\x8danstvo in socialno gibanje o \xc5\xbeivljenju, delu in pomenu dr. Andreja Gosarja http://sl.radiovaticana.va/news/2014/03/28/dvodnevni_simpozij_kr%C5%A1%C4%8Danstvo_in_socialno_gibanjeo_%C5%BEivljenju,_delu/slv-785601'